DEĊIŻJONI TAL-KUMMISSJONI
tal-25 ta’ Lulju 2005
li tirrifjuta it-tqegħid fis-suq tal-betaine bħala ikel ġdid jew ingredjent ġdid ta’ l-ikel taħt ir-Regolament (KE) Nru 258/97 tal-Parlament Ewropew u tal-Kunsill
(notifikata taħt dokument numru C(2005) 2770)
(It-testi bil-Finlandiż u bl-Iżvediż biss huma awtentiċi)
(2005/580/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 (1), u b’mod partikolari l-Artikolu 7 tiegħu,
Billi:
(1)
Fl-24 ta’ Jannar 2003 il-Finnfeeds Finland Ltd għamlet talba lill-awtoritajiet kompetenti tal-Finlandja biex tqiegħed il-betaine fis-suq bħala ikel ġdid jew ingredjent ġdid ta’ l-ikel;
(2)
Fit-3 ta’ Lulju 2003 l-awtoritajiet kompetenti tal-Finlandja ħarġu l-ewwel rapport ta’ evalwazzjoni tagħhom;
(3)
Fl-ewwel rapport ta’ evalwazzjoni tagħhom, l-awtoritajiet kompetenti tal-Finlandja waslu għall-konklużjoni li l-betaine jista’ jitqiegħed fis-suq;
(4)
Il-Kummissjoni ressqet l-ewwel rapport ta' evalwazzjoni lill-Istati Membri kollha fit-18 ta' Awwissu 2003.
(5)
Fi żmien il-perjodu ta' 60 ġurnata stabbilit fl-Artikolu 6 (4) tar-Regolament, tqajmu oġġezzjonijiet motivati dwar il-kummerċjalizzazzjoni tal-betaine skond dik id-dispożizzjoni.
(6)
L-Awtorità Ewropea għas-Sigurezza ta' l-Ikel, fl-opinjoni tagħha dwar applikazzjoni dwar l-użu tal-betaine bħala ikel ġdid fil-UE tat-22 ta’ Frar 2005 (2), waslet għall-konklużjoni li s-sigurezza tal-betaine għall-użu kif ppjanat u kif propost mill-applikant ma ġiex stabbilit;
(7)
Billi ma ntweriex li l-prodott jikkonforma mal-kriterji stabbiliti fl-Artikolu 3(1) tar-Regolament, dan m’ghandux jitqiegħed fis-suq fil-Komunità;
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali.
ADOTTAT DIN ID-DECIZJONI:
Artikolu 1
Il-betaine m’għandux jitqiegħed fis-suq Komunitarju bħala ikel jew ingredjent ta’ l-ikel.
Artikolu 2
Din id-Deċiżjoni hija indirizzata lill-Finnfeeds Finland Ltd, Sokeritehtaantie 20, 02460 Kantvik, il-Finlandja.
Magħmul fi Brussell, nhar il-25 ta’ Lulju 2005.